Απόφαση της Επιτροπής της 22ας Ιανουαρίου 2001 για την τροποποίηση της απόφασης 2000/532/ΕΚ που αντικαθιστά την απόφαση 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ περί των στερεών αποβλήτων και της απόφασης 94/904/ΕΚ του Συμβουλίου για την κατάρτιση καταλόγου επικινδύνων αποβλήτων σύμφωνα με το άρθρο 1 παράγραφος 4 της οδηγίας 91/689/ΕΟΚ του Συμβουλίου για τα επικίνδυνα απόβλητα [κοινοποιηθείσα υπό τον αριθμό Ε(2001) 106] (Κείμενο που παρουσιάζει ενδιαφέρον για τον ΕΟΧ) (2001/119/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, της οδηγία 91/689/ΕΟΚ του Συμβουλίου, της 12ης Δεκεμβρίου 1991, για τα επικίνδυνα απόβλητα(1), όπως τροποποιήθηκε τελευταία από την οδηγία 94/31/ΕΚ(2), και ιδίως το άρθρο 1 παράγραφος 4, Εκτιμώντας τα ακόλουθα: (1) Έχει καταρτιστεί κατάλογος επικινδύνων αποβλήτων με την απόφαση 94/904/ΕΚ του Συμβουλίου(3) και η απόφαση αυτή αντικαταστάθηκε από την απόφαση 2000/532/ΕΚ της Επιτροπής(4). (2) Πολλά από τα κράτη μέλη κοινοποίησαν τα οχήματα στο τέλος του κύκλου ζωής τους, από τα οποία δεν έχουν αφαιρεθεί τα υγρά ή άλλα επικίνδυνα κατασκευαστικά στοιχεία, ως απόβλητα τα οποία θεωρούν ότι ανταποκρίνονται σε μία ή περισσότερες από τις ιδιότητες που αναφέρονται στο παράρτημα ΙΙΙ της οδηγίας 91/689/ΕΟΚ και ζήτησαν να ταξινομηθούν αυτά ως επικίνδυνα απόβλητα στον κατάλογο που συγκροτείται δυνάμει του άρθρου 1 παράγραφος 4 της οδηγίας 91/689/ΕΟΚ. (3) Το άρθρο 1 παράγραφος 4 της οδηγίας 91/689/ΕΟΚ υποχρεώνει την Επιτροπή να εξετάσει τις ως άνω κοινοποιήσεις των κρατών μελών, προκειμένου να τροποποιήσει τον κατάλογο των επικινδύνων αποβλήτων. (4) Η Επιτροπή επικουρείται προς τούτο από την επιτροπή που συγκροτείται βάσει του άρθρου 18 της οδηγίας 75/442/ΕΟΚ περί στερεών αποβλήτων(5). (5) Τα μέτρα που θεσπίζονται με την παρούσα απόφαση δεν συμφωνούν με τη γνωμοδότηση της προαναφερόμενης επιτροπής και, ως εκ τούτου, δεν ήταν δυνατόν να συμπεριληφθούν στην απόφαση 2000/532/ΕΚ. (6) Το Συμβούλιο δεν έλαβε απόφαση επί της προτάσεως της Επιτροπής εντός της προθεσμίας που προβλέπεται στο άρθρο 18 πέμπτο εδάφιο της οδηγίας 75/442/ΕΟΚ. (7) Επομένως, εναπόκειται στην Επιτροπή να εγκρίνει τα προτεινόμενα μέτρα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2000/532/ΕΚ, που αντικαθιστά την απόφαση 94/3/ΕΚ για τη θέσπιση καταλόγου αποβλήτων σύμφωνα με το άρθρο 1 στοιχείο α) της οδηγίας 75/442/ΕΟΚ περί των στερεών αποβλήτων και την απόφαση 94/904/ΕΚ για την κατάρτιση καταλόγου επικινδύνων αποβλήτων σύμφωνα με το άρθρο 1 παράγραφος 4 της οδηγίας 91/689/ΕΟΚ για τα επικίνδυνα απόβλητα, τροποποιείται ως εξής. Ο αριθμός καταχώρησης "16 01 04 για τα απόβλητα οχημάτων" αντικαθίσταται από τον αριθμό: ΘΕΣΗ ΠΙΝΑΚΑ ". Άρθρο 2 Η παρούσα απόφαση αρχίζει να ισχύει την 1η Ιανουαρίου 2002. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 22 Ιανουαρίου 2001.

[Source: multi_eurlex | Tokens: 2651]